
A munkában a szovjet ideológia hatásának vizsgálata Kárpátalja magyarsága körében a hruscsovi olvadás évtizedében, az 1953–1964-es időszakban. Célunk a munkával, hogy bemutassuk Kárpátalján a szovjet rendszer alatt a vidék magyar ajkú településein tevékenykedő agitátorok, népnevelő csoportok munkáját, azok hatását a magyarság mindennapjaira. További célkitűzésünk, hogy a szovjet tömegpolitika társadalom átformáló eszközeit, módszereit, mutassuk meg a korabeli sajtótermékek/források segítségével.
A témára azért esett a választásunk, hogy bemutassuk a kor ideológiai munkáját, amelynek célja a vidék magyarságának szovjet mintán alapuló, kommunista hű állampolgárrá nevelése volt. Az ideológiai nevelés kutatása annál inkább felértékelődött, mivel a jelenleg kulcspozíciót betöltő személyek zöme ez idő tájt szocializálódott, így a szovjet ráhatás a mai napig jelen van vagy érződik a mindennapok döntésmechanizmusában.
A hruscsovi évtizedben tovább folyt a hétköznapok átpolitizálása, az ideológiai nevelés, a szovjet típusú állampolgárra vonatkozó elképzelések megvalósítására irányuló munka. A szovjet vezetés fontosnak tartotta a szocialista értékrenden alapuló szocializációt, amelynek első színtere az óvodai nevelésben valósult meg. Mindezzel a gyermekek, vagyis a felnövekvő nemzedék széleskörű befolyásolását kívánták elérni. A fiatalok ideológia nevelésének az iskolában sajátos színtere volt a pionír és a Komszomol szervezet. A hatalom által irányított propaganda az élet minden területére beszüremkedett. A munkaidő alatt, előtt, után, az üzemekben, kolhozokban, iskolákban folyt a felvilágosítás, népnevelés, a párt határozatainak végrehajtására irányuló meggyőzés, az állampolgárok lojalitásának növelése a rendszer elfogadása érdekében.
A munka megírásánál igyekeztünk a többrétű forrásokat összevetve objektív képet adni a szovjet rendszer okozta változásokról a kárpátaljai magyarság körében.
A szakirodalmi, sajtó- és levéltári kutatás eredményeképpen megbizonyosodtunk arról, hogy a szovjet ideológia az élet minden területét irányítása alatt kívánta tudni.



